text: FCK-fan blev overfaldet i Vejen
  22 september 2014 kl. 04.12
  Det københavnske fodbold-derby mellem FCK og Brøndby gav søndag aften uro-dønninger helt til Vejen, hvor en lokal FCK-fan kort før midnat blev overfaldet af to mænd, der skubbede og sparkede den sagesløse 20-årige fodboldglade mand.
  Den 20-årige var iklædt FCK-trøje og halstørklæde netop hjemkommet med tog fra fodboldopgøret i Parken, da han kort før midnat blev angrebet bagfra af to mænd, der skubbede ham omkuld og sparkede ham. Overfaldet skete lidt væk fra stationen i Vejen - paradoksalt nok på hjørnet af Fredensgade og Rolighedsvej, fortæller vagtchefen hos Syd- og Sønderjyllands Politi til TV SYD.
  Politiet har ingen beskrivelse af de to overfaldsmænd, da den 20-årige rullede sig sammen med armene omkring hovedet for at beskytte sig og derfor ikke fik set de sparkende mænd, der hurtig tog flugten.
  Politiet hører gerne på 1-1-4 fra folk, der har set eller hørt noget, der kan hjælpe ordensmagten på sporet af de to mænd.
  